Politiet om terrormistenkte i Tyskland: Øvde på angrep
Ifølge tysk påtalemyndighet ble seks menn pågrepet i Øst- Tyskland mandag, mistenkt for terror. De seks skal sammen med en syvende mann ha dannet en høyreekstrem terrorgruppe kalt Revolution Chemnitz. Mennene tilhører tilsynelatende nazistmiljøer i Sachsen, og de skal ha hatt til hensikt å gå til angrep på blant annet utlendinger. Gruppen er oppkalt etter byen Chemnitz, der det i september oppsto bråk mellom høyreradikale demonstranter og antifascistiske motdemonstranter . Etter at en mann ble knivstukket i den tyske byen, med samme navn som gruppen, i august brøt det ut store protester. Fem av de mistenkte skal ha deltatt i et angrep mot utlendinger i byen, skriver NY Times . Tyske myndigheter tror denne hendelsen var en øvelse for et angrep de planla å utføre 3. oktober. Dagen tyskerne markerer gjenforeningen av Tyskland.Mandag pågrep politiet seks av de syv mennene, alle er tyskere i alderen 20 til 30 år. Den syvende mannen, som de seks angivelig jobbet for, satt allerede i varetekt hos politiet. – Han har sittet i varetekt siden 14. september, da myndighetene startet etterforskningen, sier anklageren Peter Frank i en uttalelse. Frank forteller at politiet først oppfattet gruppen som en kriminell organisasjon, men senere fant bevis på at de prøvde å få tak i halvautomatiske våpen. Det var dette som gjorde at de mistenkte terrorisme.
De pågrepne skal tilhøre en høyreekstrem terrorgruppe. Tyske myndigheter mistenker at de planla et terrorangrep 3. oktober.